Градско веће, на основу члана 24. став 6. Правилника о одобравању и финансирању програма којима се остварује општи интерес у области спорта на територији града Крагујевца (''Службени лист града Крагујевца'' број 33/20 и 31/22) дана 31. јануара 2025. године, упућује и објављује

**Јавни ( отворени ) позив**

**за подношење предлога посебних програма у области спорта за 2025. годину**

**I Предмет Јавног (отвореног) позива**

Јавни (отворени) позив се упућује за финансирање посебних програма у области спорта за 2025. годину за следеће програмске активности:

1. Обезбеђење услова и организовање спортских кампова за спортски развој талентованих спортиста и унапређење квалитета стручног рада са њима.
2. Унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање.
3. Спречавање негативних појава у спорту (допинг, насиље и недолично понашање, намештање спортских резултата и др.).
4. Рационално и наменско коришћење спортских сала и спортских објеката у државној својини чији је корисник јединица локалне самоуправе и спортских објеката у својини јединице локалне самоуправе кроз одобравање њиховог коришћења за спортске активности и доделу термина за тренирање учесницима у систему спорта.

**II Средства за финансирање посебних програма**

Средства за финансирање посебних програма у висини од 3.000.000,00 динара планирана су Одлуком о буџету града Крагујевца за 2025. годину (‘’Службени лист града Крагујевца‘’ број 37/24) и расподељена Програмом расподеле средстава за финансирање/суфинансирање програма и пројеката удружења/организација у граду Крагујевцу у 2025. години („Службени лист града Крагујевца“ број 39/24).

**III Пријаве на Јавни (отворени) позив могу поднети** спортске организације, спортска друштва, удружења, грански и градски спортски савези на територији града Крагујевца.

Спортске организације, спортска друштва, удружења, грански и градски спортски савези, као носиоци програма, могу поднети:

1) само један предлог програма;

2) више предлога програма истог носиоца програма, али се одобрава само један;

3) више предлога програма истог носиоца програма и више може бити одобрено, с тим да иста лица не могу бити ангажована на тим програмима (различити програмски тимови);

4) већи број програма у којима спортска организација може бити партнер, под условом да има капацитет да учествује у тим програмима.

**Пријаве на Јавни (отворени) позив подносе се на посебном обрасцу - ПРЕДЛОГ ПОСЕБНОГ ПРОГРАМА КОЈИМ СЕ ЗАДОВОЉАВАЈУ ПОТРЕБЕ И ИНТЕРЕСИ ГРАЂАНА У ОБЛАСТИ СПОРТА У 2025. ГОДИНИ - Образац 4, који је саставни део документације, а који се заједно са овим позивом, објављује на званичној интернет страници Града.**

Обавезна документација која се доставља уз пријаву на Јавни отворени позив је:

1. Пропратно писмо;
2. Копија решења о регистрацији организације;
3. Три примерка обрасца предлога програма;
4. Це-де/флеш са предлогом програма;
5. Фотокопија депо картона (уколико је отворен рачун код надлежне Управе за трезор);
6. Одлуке о суфинансирању програма или потврда намере о суфинансирању програма;
7. Фотокопија статута;
8. Фотокопија годишњег извештаја и завршног рачуна за претходну годину и финансијског плана за текућу годину;
9. Писмо о намерама од издавача или медијских кућа уколико је програмом предвиђено бесплатно штампање или објављивање одређених промотивних материјала;
10. Изјава да не постоје препреке из члана 118. ст. 4. и 5. и члана 133. став 5. Закона о спорту;
11. Одлука надлежног органа носиоца програма о подношењу предлога програма;
12. Изјава о партнерству попуњена и потписана од стране свих партнера у програму;
13. Фотокопија решења о додели ПИБ-а (ако ПИБ није садржан у решењу о регистрацији);
14. Потврда надлежног националног гранског спортског савеза о чланству спортске организације;
15. Решење да је спортска организација уписана у Националну евиденцију у складу са Законом;
16. Решење спортског инспектора да спортска организација, у складу са Законом, испуњава прописане услове за обављање спортских активности и делатности;
17. Потврда Прекршајног суда у Крагујевцу да спортска организација није у последње две године правоснажном одлуком кажњена за прекршај у вези са својим финансијским пословањем, коришћењем имовине, раду са децом и спречавањем негативних појава у спорту и да није под привременом забраном обављања делатности;
18. Потврда Привредног суда у Крагујевцу да спортска организација није у последње две године правоснажном одлуком кажњена за привредни преступ у вези са својим финансијским пословањем, коришћењем имовине, раду са децом и спречавањем негативних појава у спорту и да није под привременом забраном обављања делатности.

**Други прилози који могу да се доставе ( уколико их организације поседују) су:**

* материјали који илуструју рад организације (референце)
* писмо препоруке

Критеријуми за процену и вредновање предлога посебних програма у области спорта утврђени су Правилником о одобравању и финансирању програма којима се остварује општи интерес у области спорта на територији града Крагујевца (''Службени лист града Крагујевца'' број 33/20 и 31/22).

Пријава са прописаном документацијом мора бити достављена у једној затвореној коверти, а предаје се непосредно или препоручено поштом, са назнаком:

**- Комисија за оцену годишњих и посебних програма организација/удружења у области спорта за финансирање/суфинансирање средствима из буџета града Крагујевца за 2025. годину-**

**- Пријава на Јавни (отворени) позив за достављање посебних програма у области спорта за 2025. годину - “**

На адресу:

**Трг Слободе број 3**

**34000 Крагујевац**

На полеђини коверте обавезно назначити тачан назив подносиоца предлога са адресом.

Пријаве по овом позиву достављати најкасније до 31.октобра 2025. године, односно закључно са даном 31. октобром 2025. године.

**IV Начин и рокови за доношење и објављивање Решења о одобравању посебног/их програма и закључивање уговора**

Градско веће, на основу предлога Комисије, доноси Решење о додели/расподели средстава за финансирање/суфинансирање посебних програма организација/удружења средствима из буџета града Крагујевца за 2025.годину.

Решење Градског већа објављује се на званичној интернет страници града Крагујевца.

Са предлагачем, односно носиоцем изабраног посебног програма Град ће закључити Уговор о финансирању посебног програма из области спорта за 2025. годину.

Активности обухваћене одобреним програмом, морају се реализовати до краја 2025. године, односно добијена средства морају бити наменски утрошена у складу са Решењем Градског већа и закљученим Уговором, до краја 2025. године у противном неутрошена средства се враћају у буџет града Крагујевца дана 31. 12. 2025. године.

Контакт особа за информације и појашњења у вези овог позива је Александра Младеновић – начелник Одељења за сарадњу са цивилним сектором - Градска управа за друштвене делатности, контакт телефон: 034/302 288 и mail адреса [civilnisektor.sport@gmail.com](mailto:civilnisektor.sport@gmail.com) .